## El Consell aprova les mesures per a limitar la pol·linització creuada en plantacions de cítrics

*** Els bucs no podran situar-se a menys de quatre quilòmetres de les plantacions de cítrics entre l’1 de març i el 31 de maig
* La Conselleria d’Agricultura promou mesures de compatibilització entre l’activitat citrícola i l’apicultura**

El Ple del Consell ha aprovat, a proposta de la Conselleria d’Agricultura, Aigua, Ramaderia i Pesca, les mesures per a limitar la pol·linització creuada en cítrics, que provoca la presència de llavors en el fruit.

Així, de manera general, els bucs hauran de col·locar-se a més de quatre quilòmetres de les plantacions de cítrics. Esta regulació es mantindrà durant l’època de floració d’estos cultius, que, atesos els registres actuals de temperatures i les condicions previstes per a la primavera d’enguany, es fixa entre l’1 de març i el 31 de maig.

L’acord també completa les condicions especials per als assentaments de bucs en diferents municipis, els quals apareixeran en l’annex del decret quan siga publicat en el *Diari Oficial de la Generalitat Valenciana* (DOGV).

L’Administració és conscient de la necessitat d’avançar en la correcta ordenació dels dos sectors. En este sentit, cal tindre present l’acord al qual es va arribar el 19 de febrer de 2025 amb els col·lectius implicats, que arreplega tota una sèrie d’iniciatives tendents a conciliar els interessos de la citricultura i l’apicultura.

Fecha: 25/02/2025